ΓΡΑΠΤΗ ΕΡΩΤΗΣΗ E-1277/03

υποβολή: Dana Scallon (PPE-DE) προς το Συμβούλιο

(4 Απριλίου 2003)

Θέμα: Ουνίτες στη Ρουμανία

Στις 7 Φεβρουαρίου 2002, η εκκλησία της ελληνικής καθολικής μειονότητας του Ocna Mures στην Τρανσυλβανία της Ρουμανίας (επίσης αποκαλούμενη με το όνομα Ανατολικό Καθολικό Δόγμα, ή Ουνίτες), αφού έλαβε νομική κατοχύρωση από το δικαστήριο, μπόρεσε να ανακτήσει την κυριότητα της εκκλησίας της.

Μερικές εβδομάδες αργότερα, και συγκεκριμένα στις 16 Μαρτίου 2002, οι Ουνίτες εκδιώχθηκαν από την εκκλησία από πλήθος κόσμου με επί κεφαλής τρεις ορθοδόξους ιερείς και τη συνέργια της τοπικής αστυνομίας.

Επιπλέον, πληροφορήθηκα επίσης ότι ανάλογο περιστατικό συνέβη και πριν μερικά χρόνια. Στην πόλη Ardud, η αστυνομία προειδοποίησε τον Έλληνα καθολικό ιερέα ότι θα τον συλλάμβανε και στη συνέχεια κάλεσε ένα προς ένα τα μέλη του εκκλησιάσματος και τα απείλησε με τον ίδιο τρόπο. Επίσης, το 1995, στην πόλη Craiova, ο ορθόδοξος δεσπότης ενήργησε για να κατεδαφιστεί με τη βοήθεια του στρατού και της αστυνομίας η εκεί Ελληνική Καθολική εκκλησία.

Γνωρίζει το Συμβούλιο περιπτώσεις εισαγωγής διακρίσεων εις βάρος της μειονότητας των Ουνιτών στη Ρουμανία·

Προτίθεται μήπως το Συμβούλιο να εγείρει το ζήτημα των θρησκευτικών διώξεων στο πλαίσιο των διαπραγματεύσεων προσχώρησης:

Είναι προετοιμασμένο το Συμβούλιο να ζητήσει να τεθεί τέρμα σε αυτές τις εισαγωγές διακρίσεων για θρησκευτικούς λόγους σε βάρος της καθολικής μειονότητας ή όποιας άλλης θρησκευτικής μειονότητας στη Ρουμανία·

Απάντηση

(22 Ιουλίου 2003)

Το Συμβούλιο αποδίδει ύψιστη σημασία στο σεβασμό, εκ μέρους τωνποψήφιων για προσχώρηση κρατών, των ανθρώπινων δικαιωμάτων, συμπεριλαμβανόμενης της θρησκευτικής ελευθερίας. Όσον αφορά τη Ρουμανία, το Συμβούλιο σημειώνει ότι η Τακτική Έκθεση της Επιτροπής για το 2002 σχετικά με την πρόοδο της Ρουμανίας προς την προσχώρηση, που εκδόθηκε τον Οκτώβριο του 2002, κατέληγε ότι, σε γενικές γραμμές, η Ρουμανία εξακολουθεί να πληροί τα κριτήρια της Κοπεγχάγης.

Ως προς το συγκεκριμένο ζήτημα που θέτει το αξιότιμο μέλος του Κοινοβουλίου, η Τακτική Έκθεση αναφέρει ότι στη Ρουμανία το Σύνταγμα εγγυάται την ελευθερία της θρησκείας, η οποία και τηρείται στην πράξη. Υπάρχει, ωστόσο, ένα ιδιαίτερο ζήτημα που αφορά την περιουσία των εκκλησιών. Σχετικά με αυτό, η Έκθεση σημειώνει ότι Τον Ιούλιο του 2002, το Κοινοβούλιο θέσπισε νόμους που διευκρινίζουν τη διαδικασία απόδοσης εκκλησιαστικών περιουσιών που δημεύτηκαν. Η νομοθεσία επεκτείνει το πεδίο εφαρμογής του προηγούμενου νόμου από πολλές και σημαντικές πλευρές. Ωστόσο, καλύπτεται μόνον η εκκλησιαστική περιουσία και δενπάρχει προς το παρόν νομικό πλαίσιο για την απόδοση αυτών καθαυτών των εκκλησιών. Τούτο συνιστά ιδιαίτερα σημαντικό ζήτημα για την Ελληνική-Καθολική Εκκλησία, δεδομένου ότι μέγα μέρος της περιουσίας της δημεύτηκε από το κομμουνιστικό καθεστώς αλλά δεν έχει γίνει ακόμα η νομική της αποκατάσταση. Η Κυβέρνηση έχει δεσμευτεί να θεσπίσει ειδική νομοθεσία για το θέμα αυτό αλλά οι καθυστερήσεις στην προετοιμασία ενός τέτοιου νόμου σημαίνουν ότι δεν έχει σημειωθεί ουσιαστική πρόοδος στο ζήτημα.

Στο πλαίσιο της προενταξιακής στρατηγικής, η Ένωση θα εξακολουθήσει να παρακολουθεί την κατάσταση στη Ρουμανία με βάση τα κριτήρια της Κοπεγχάγης για την προσχώρηση και, εφόσον χρειάζεται, θα συζητήσει το ζήτημα με τη ρουμανική πλευρά, ιδίως στο πλαίσιο των οργάνων που έχουν συσταθεί από την Ευρωπαϊκή Συμφωνία, όπως το Συμβούλιο Σύνδεσης και η Επιτροπή Σύνδεσης.